Vragmotor ploeg deur huis | News24
Vragmotor ploeg deur huis
MET hul hande in die hare, 'n naar kol op die maag, geen krag en 'n erf vol bourommel - só sit Patensie-inwoners meer as drie maande na 'n vragmotor deur hul huis geploeg het.
Die Stone-familie van Rooikloofstraat in Cyril Ramaphosa Village, het op 4 Julie 'n noue ontkoming gehad. 'n Munisipale-vragmotor - sonder 'n drywer - het omstreeks 02:00 oor die pad 'gery', die hoofhuis en 'n boom rakelings gemis, en etlike meters verder deur hul sinkplaathuis gebars.
Dít terwyl hulle geslaap het.
"Die hele huis het bo-op ons gelê," sê 'n steeds geskokte Blaine Stone (32) wat met die impak van die ongeluk van die bed geslinger is. "Met net 'n klein ligkol as baken, het ek ons seun, Edwin (4), gegryp en 'n pad na buite begin oopskop.
"Sy ma, Edna (23), het kort op ons hakke gevolg."
Eers buite, het hulle besef dat 'n vragmotor regdeur hul huis is.
Hul buurvrou, wat eerste op die ongelukstoneel was, het hulp asook die bbestuurder van die vragmotor ontbied.
Genadiglik is niemand tydens die voorval beseer nie.
Stone sê: "Behalwe vir ons huis wat niks meer as 'n hoop rommel was nie, het die kragboks stoof, televisie, kaste, beddens, die yskas, die DStv-skottel, die ketel en die mikrogolfoond in die slag gebly. Die borde en glase ook. Ek kan nie eens onthou wat alles gebreek het nie, maar dit is baie. Amper alles wat ons besit het.
"Hoewel die Kouga-munisipaliteit ons huis binne weke herbou het, versuim hulle om ons kragboks, breekware of meubels van nagenoeg R82 000 te vervang.
"Hulle beweer dat hulle op terugvoering van hul versekeringsmaatskappy wag. Tot dan kan hulle niks doen of aankoop nie."
Intussen het die gesin 'n paar noodsaaklikhede uit hul eie sak aangekoop.
"Maar dit is nie reg nie. Ons het nie gevra dat die vragmotor deur ons huis ry nie," sê Stone.
Volgens Stone, sukkel hulle nou om gerus te slaap. "Die geringste geluid het ons wakker en ons seun huil in sy slaap - iets wat hy nooit voorheen gedoen het nie.
"Ons verwag aksie."
Kouga Korporatiewe Dienste portefeulje raadslid Frances Baxter, sê: "Stone is gevra om 'n eis by die muni-sipaliteit se bate-afdeling in te han-ding, indien enige van die inhoud van die huis beskadig is. Ons is tans besig om dit met ons bate-afdeling op te volg.
"Daar is ondersoek ingestel en die drywer is vrygeskeld van skuld. Hy het toestemming gehad om die vullistrok by sy huis te parkeer en het alle redelike voorsiening getref dat die trok nie agteruit sou rol daar. Daar was egter 'n tegniese fout met die voertuig wat daartoe aanleiding gegee het."